Sakeman skiet glo verpleër in hospitaal, toe homself | Netwerk24
Sakeman skiet glo verpleër in hospitaal, toe homself
Deur Cara-Lee Dorfling 24 Augustus 2019 16:58
'n Sakeman van Limpopo het Vrydagmiddag glo lukraak skote geskiet en toe op 'n verpleër in 'n hospitaal losgebrand voordat hy homself om die lewe gebring het.
Gedurende die skietvoorval by die Polokwane- provinsiale hospitaal is verskeie skote op die 32-jarige manlike verpleër geskiet.
Die polisie het die sakeman as Thizwilonde Mochatau (36) van Thohoyandou geïdentifiseer.
Kol. Moatshe Ngoepe, polisiewoordvoerder, het in 'n verklaring gesê die voorval het Vrydagmiddag omstreeks 17:30 gebeur nadat Mochatau van Venda na die hospitaal vervoer is vir mediese behandeling.
"Met sy aankoms by die hospitaal het hy 'n vuurwapen uitgehaal en lukraak begin skiet in die hospitaalsaal. Daar is verskeie kere geskiet op 'n manlike verpleër wat aan diens was," lui Ngoepe se verklaring.
Kort hierna is nóg 'n skoot in die saal gehoor. Mochatau is kort daarna in 'n plas bloed op die vloer van die hospitaalsaal aangetref. Die vuurwapen het langs hom gelê.
Ngoepe sê die polisie is na die toneel uitgeroep, waar die sakeman dood verklaar en beslag gelê is op die vuurwapen.
Die polisie se voorlopige ondersoek dui daarop dat die vuurwapen gelisensieerd was en aan Mochatau behoort het.
Die motief vir die voorval was nie onmiddellik duidelik nie.
Daar sal 'n geregtelike ondersoek wees en 'n saak van poging tot moord word deur die polisie ondersoek.